LATVIJAS REPUBLIKA

**Daugavpils pilsētas dome**

reģ.Nr. 90000077325

Kr.Valdemāra iela 1, Daugavpils, LV-5401

Iepirkums saskaņā ar Publisko iepirkumu likuma 82.pantu

“**Sintētiskā ledus publiskās slidotavas darbības nodrošināšana Daugavpils pilsētā”**

identifikācijas numurs DPD 2014/56

**Iepirkumu komisijas sēdes protokols Nr.2**

2014.gada 2.decembrī

SĒDE NOTIEK Daugavpilī, K.Valdemāra ielā 1, 216. kabinetā

SĒDE SĀKAS plkst. 10.00.

SĒDĒ PIEDALĀS:

|  |  |
| --- | --- |
| Komisijas priekšsēdētāja Komisijas priekšsēdētājasvietnieceKomisijas locekļi: | Inga Goldberga – Daugavpils pilsētas domes izpilddirektore,Evelīna Ugarinko – Daugavpils pilsētas domes Centralizētās grāmatvedības galvenā grāmatvede,Mihails Jenbajevs – Daugavpils pilsētas Sporta pārvaldes vadītājs,Svetlana Pankeviča – Daugavpils pilsētas Sporta pārvaldes juriste, |
| PROTOKOLĒ komisijas loceklis:  | Jurijs Bārtuls – Daugavpils pilsētas domes Juridiskā departamenta Iekšējās inspekcijas nodaļas jurists.  |

Komisijas izveidošanas pamats: Domes priekšsēdētāja 2014.gada 21.novembra rīkojums Nr.470.

**Komisijas sēdes darba kārtība:**

1.Piedāvājuma atvēršana;

 2. Piedāvājuma noformējuma, iesniegto dokumentu un kvalifikācijas atbilstības pārbaude;

 3. Pretendenta tehniskā piedāvājuma atbilstības pārbaude;

 4. Piedāvājuma skaitliskā novērtēšana un lēmuma par uzvarētāju pieņemšana.

**I. Piedāvājuma atvēršana**

1.1. Komisijas priekšsēdētāja Inga Goldberga paziņo sēdi par atklātu, nosauc komisijas sastāvu, ziņo sēdes darba kārtību un pilnvaro komisijas locekli J.Bārtuli atvērt piedāvājumus.

1.2. Komisijas loceklis J.Bārtuls ziņo, ka piedāvājumu iepirkumā ir iesniedzis tikai viens ārvalstīs reģistrēts pretendents – EXTRAICE SL (turpmāk – pretendents) un piedāvā komisijas locekļiem parakstīt apliecinājumu par tādu apstākļu neesību, kuru dēļ tie būtu ieinteresēti pretendenta izvēlē vai darbībā.

1.3. Katrs komisijas loceklis paraksta apliecinājumu, ka nav tādu apstākļu, kuru dēļ viņš būtu ieinteresēts pretendenta izvēlē vai darbībā.

1.4. Komisijas loceklis J.Bārtuls atver iesniegto piedāvājumu, nosauc piedāvājuma iesniegšanas datumu un laiku, pretendenta piedāvāto līgumcenu bez pievienotās vērtības nodokļa:

|  |  |  |
| --- | --- | --- |
| Pretendents | Piedāvājuma saņemšanas datums un laiks  | Piedāvātā līgumcena EUR (bez PVN) |
| EXTRAICE SL | 2014.gada 1.decembrī,plkst. 9.50. | 41 989,10 |

1.5. Katrs komisijas loceklis parakstās uz Finanšu piedāvājuma.

1.6. Pēc piedāvājumu atvēršanas komisija nolemj turpināt sēdi un izskatīt pretendenta piedāvājumu.

*Balsojums: 5 balsis “par”, “pret” – nav, “atturas” – nav.*

**II. Piedāvājuma noformējuma, iesniegto dokumentu
un kvalifikācijas atbilstības pārbaude**

2.1. Komisija izskata pretendenta piedāvājuma noformējuma atbilstību nolikuma prasībām, pārbauda iesniegto dokumentu atbilstību nolikuma prasībām, vai ar iesniegtajiem dokumentiem pretendenti ir apliecinājuši savu kvalifikāciju.

 2.2. Komisija konstatē, **ka pretendentiem noteiktas šādas kvalifikācijas prasības:**

 2.2.1. Pretendents un pretendenta apakšuzņēmējs normatīvajos aktos noteiktajā kārtībā ir reģistrēts komercreģistrā vai līdzvērtīgā reģistrā ārvalstīs;

 2.2.2. Pretendentam pēdējo **triju gadu** laikā ir pieredze vismaz viena sintētiskā ledus laukuma piegādē, uzstādīšanā un apkalpošanā klientiem. Pretendents var balstīties uz citu personu (uzņēmēju) iespējām, lai apliecinātu savu kvalifikāciju, ja personai uz kuras iespējām pretendents balstās, kā apakšuzņēmējam tiek nodota līguma daļa, kuras vērtība ir vismaz 50 procenti no kopējās iepirkuma līguma vērtības vai lielāka.

 2.2.3. Uz pretendentu nav attiecināmi Publisko iepirkumu likuma 8.2 panta piektajā daļā noteiktie izslēgšanas noteikumi.

 2.3. Komisija konstatē, ka atbilstoši konkursa nolikuma 5.4.punktam, **lai apliecinātu savu kvalifikāciju, pretendentam bija jāiesniedz šādi dokumenti:**

2.3.1.Pieteikums dalībai iepirkumā (nolikuma 1.pielikums), norādot apakšuzņēmējus, kuru sniedzamo pakalpojumu vērtība ir vismaz 20 procenti no kopējās iepirkuma līguma vērtības (ja tādi ir) vai lielāka un katra apakšuzņēmēja veicamos pienākumus;

2.3.2.Katra apakšuzņēmēja rakstisku piekrišanu uzvaras gadījumā piedalīties līguma izpildes nodrošināšanā;

2.3.3.Finanšu piedāvājumu (nolikuma 4.pielikums);

2.3.4.Tehnisko piedāvājumu atbilstoši Tehniskajai specifikācijai, kurā iekļauta informācija (apraksts par piedāvāto pakalpojumu), kas apliecina piedāvājuma atbilstību katrā Tehniskās specifikācijas punktā izvirzītajai prasībai (nolikuma 3.pielikums). Tehniskajam piedāvājumam bija vēlams pievienot piedāvātās slidotavas laukuma attēlus.

 2.3.5. Pretendenta vai pretendenta norādītā apakšuzņēmēja pieredzes apliecinājumu (nolikuma 5.pielikums);

2.3.6.Speciālpilnvaras **oriģināla** eksemplāru – ja pieteikumu paraksta pilnvarota persona.

2.4.Ārvalstīs reģistrētam pretendentam, atbilstoši nolikuma 5.6.punktam, papildus bija pienākums iesniegt dokumentu (tulkotu un apliecinātu dokumenta kopiju), kas apliecina, ka pretendents un tā apakšuzņēmējs ir reģistrēts normatīvajos aktos noteiktajā kārtībā.

2.5. Ārvalstīs reģistrēts pretendents, atbilstoši nolikuma 5.7.punktam, bija tiesīgs iesniegt attiecīgās ārvalsts kompetentās institūcijas izziņu, kas apliecina, ka uz to neattiecas Publisko iepirkumu likuma 8.2 piektajā daļā noteiktie gadījumi, proti:

2.5.1. nav pasludināts pretendenta maksātnespējas process (izņemot gadījumu, kad maksātnespējas procesā tiek piemērota sanācija vai cits līdzīga veida pasākumu kopums, kas vērsts uz parādnieka iespējamā bankrota novēršanu un maksātspējas atjaunošanu), apturēta vai pārtraukta tā saimnieciskā darbība, uzsākta tiesvedība par tā bankrotu vai tas tiek likvidēts;

2.5.2. pretendentam Latvijā vai valstī, kurā tas reģistrēts vai kurā atrodas tā pastāvīgā dzīvesvieta, nav nodokļu parādi, tajā skaitā valsts sociālās apdrošināšanas obligāto iemaksu parādi, kas kopsummā kādā no valstīm pārsniedz 150 *euro*.

2.6. Komisija izskata EXTRAICE SL piedāvājuma noformējumu un konstatē, ka piedāvājums ir cauršūts, caurauklots un noformēts atbilstoši Nolikumā norādītajām prasībām.

2.7. Komisijas locekļi kolektīvi izskata pretendenta EXTRAICE SL iesniegtos dokumentus – kuri Nolikumā noteiktie dokumenti ir iesniegti, kuri nav iesniegti un kuru iesniegšana nav obligāta, pārbauda iesniegto dokumentu saturu.

2.8. Komisija konstatē sekojošo:

2.8.1. Pretendents ir iesniedzis tulkotu un notariāli apliecinātu paraksta apliecinājumu, kas apliecina, ka EXTRAICE SL kā paraksttiesīgo ir pilnvarojusi Adrianu Ortisu Riveru (piedāvājuma 7.lpp), līdz ar minēto nav nepieciešama speciālpilnvara. Visus piedāvājuma dokumentus ir parakstījusi tiesīgā persona – direktors Adrians Ortiss Rivera (Adrian Ortiz Rivera).

2.8.2. Pretendents EXTRAICE SL ir iesniedzis latviešu valodā sastādītu un parakstītu pieteikumu par piedalīšanos iepirkumā, kura saturs atbilst konkursa Nolikuma 1.pielikumā noteiktajai formai. Pieteikumā pretendents ir norādījis, ka plāno piesaistīt vienu apakšuzņēmēju – SIA „VIROM GAMES” un nodot apakšuzņēmējam 26% no pakalpojuma vērtības pieteikumā norādīto pienākumu izpildei.

2.8.3. Pretendents EXTRAICE SL ir iesniedzis tulkotu un notariāli apliecinātu reģistrācijas sertifikāta komercreģistrā kopiju (piedāvājuma 6.lpp) un nodokļa maksātāja reģistrācijas apliecības kopiju (piedāvājuma 10.lpp).

2.8.4. Pretendents EXTRAICE SL ir iesniedzis savu pieredzes apliecinājumu (piedāvājuma 37.lpp) kurā norādītas trīs pašvaldības (municipalitātes), kuras pēdējo triju gadu laikā ir pasūtījušas pretendentam sintētiskā ledus laukuma uzstādīšanu un apkalpošanu – Francijā, Polijā un Spānijā. Līdz ar minēto komisija konstatē, ka pretendentam ir iepriekšējā pieredze sintētisko ledus laukumu uzstādīšanā un apkalpošanā, līdz ar to pretendenta kvalifikācija atbilst iepirkuma nolikuma 5.2.punkta prasībām.

2.8.5. Pretendents EXTRAICE SL ir iesniedzis apakšuzņēmēja SIA „VIROM GAMES” pretendentam adresētu vēstules kopiju, kurā norādīts, ka SIA „VIROM GAMES” konkursa DPD 2014/56 uzvaras gadījumā piekrīt piedalīties līguma izpildes nodrošināšanā. Komisija izskata LURSOFT pieejamās ziņas par pretendentu komercreģistrā un konstatē, ka pretendenta statuss ir aktīvs un nav ziņu par maksātnespējas vai likvidācijas procesiem.

2.8.6. Pretendents EXTRAICE SL ir iesniedzis tulkotu un notariāli apliecinātu apliecinājumu par maksātnespējas vai bankrota tiesvedības neesamību (piedāvājuma 20.–33.lpp). Līdz ar minēto, pretendents ir apliecinājis, ka uz to neattiecas Publisko iepirkumu likuma 8.2 panta piektās daļas 1.punktā norādītie apstākļi.

2.8.7. Pretendents EXTRAICE SL ir iesniedzis tulkotu un notariāli apliecinātu izziņu no valsts nodokļu administrācijas aģentūras un no Valsts Darba Sociālās apdrošināšanas Ministrijas par nodokļu parādu neesamību (piedāvājuma 13. – 19. lp.), kas apstiprina, ka pretendentam nav nodokļu, tajā skaitā valsts sociālās apdrošināšanas obligāto iemaksu parādu. Izziņa datēta ar 2014.gada 3.septembri, ar norādi, ka tā ir derīga sešus mēnešus no izsniegšanas dienas. Līdz ar minēto, pretendents ir apliecinājis, ka uz to neattiecas Publisko iepirkumu likuma 8.2 panta piektās daļas 2.punktā norādītie apstākļi.

2.8.9. Pretendents EXTRAICE SL ir iesniedzis parakstītu tehnisko piedāvājumu (komisija neveic tehniskā piedāvājuma atbilstības pārbaudi).

2.8.10. Pretendents EXTRAICE SL ir iesniedzis pilnībā aizpildītu un parakstītu finanšu piedāvājumu, kura saturs atbilst konkursa nolikuma 4.pielikumā noteiktajai formai, iekļaujot finanšu piedāvājumā visas nepieciešamās ziņas (komisija neveic finanšu piedāvājuma skaitlisko novērtēšanu).

2.9. Komisija konstatē, ka pretendents ir iesniedzis visus konkursa nolikumā paredzētos dokumentus un apliecinājis savu kvalifikāciju.

2.10. **Komisija nolemj** pretendenta EXTRAICE SL piedāvājumu virzīt tālākai tehniskā piedāvājuma atbilstības pārbaudei.

*Balsojums: 5 balsis “par”, “pret” – nav, “atturas” – nav.*

**III. Pretendenta tehniskā piedāvājuma atbilstības pārbaude**

3.1. Komisijas locekļi veic pretendenta EXTRAICE SL tehniskā piedāvājuma atbilstības pārbaudi. Komisija konstatē, ka atbilstoši iepirkuma nolikuma 3.pielikumam, tehniskais piedāvājums bija jāiesniedz noteiktā formā, aprakstot piedāvāto pakalpojumu un apliecinot piedāvājuma atbilstību katrā Tehniskās specifikācijas punktā izvirzītajai prasībai.

3.2. Komisija konstatē, ka pretendents EXTRAICE SL ir precīzi aizpildījis tehnisko piedāvājumu atbilstoši nolikumā noteiktajai formai un tehniskajā piedāvājumā nepārprotami norādījis gatavību:

3.2.1. 10 dienu laikā no līguma spēkā stāšanās dienas piegādāt un uzstādīt slidotavu;

3.2.2. nodrošināt slidotavas darbības laiku no 16.12.2014. līdz 27.01.2015;

3.2.3. nodrošināt slidu maksas nomu, diferencētu pieaugušajiem un bērniem;

3.2.4. sniegt iespēju izmantot personīgās slidas;

3.2.5. nodrošināt slidotavas apgaismošanu un apskaņošanu;

3.2.6. nodrošināt sabiedrisko kārtību slidotavas darba laikā;

3.2.7. nodrošināt citu tehniskajā specifikācijā noteikto prasību izpildi.

3.3. Pretendents EXTRAICE SL ir norādījis, ka pārvietojamās slidotavas sintētiskā ledus laukums būs 300 m2 un slidotavas bortu augstums būs 120 cm, kas pilnībā atbilst tehniskās specifikācijas prasībām un apliecinājis citu tehniskās specifikācijas prasību izpildi.

3.4. Pretendents ir pievienojis slidotavas attēlus.

3.5. Pretendents ir pievienojis finanšu piedāvājuma izmaksu pozīciju sadalījumu. Komisija izskata izmaksu sadalījumu un pārbauda vai pretendents nav pieļāvis aritmētiskās kļūdas. Komisija konstatē, ka pretendents nav pieļāvis aritmētiskas kļūdas.

3.6. Komisija konstatē, ka pretendents EXTRAICE SL ir sastādījis tehniskās specifikācijas prasībām atbilstošu tehnisko piedāvājumu.

3.7. **Komisija nolemj** pretendenta EXTRAICE SL piedāvājumu virzīt tālākai piedāvājuma skaitliskai novērtēšanai.

*Balsojums: 5 balsis “par”, “pret” – nav, “atturas” – nav.*

**IV. Piedāvājuma skaitliskā novērtēšana un**

 **lēmumA Par uzvarētāju pieņemšana**

4.1. Komisija veic pretendenta EXTRAICE SL piedāvājuma skaitlisko novērtēšanu.

 4.2. Ņemot vērā, ka saņemts tikai viens piedāvājums, komisija neaizpilda vērtēšanas tabulas.

 4.3. Konkursa nolikuma 6.3.punkts nosaka, ka komisija izvēlēsies saimnieciski izdevīgāko piedāvājumu, vadoties pēc šādiem vērtēšanas kritērijiem un to vērtībām:

|  |  |
| --- | --- |
| **Kritērijs** | **Kritērija maksimālā skaitliskā vērtība** |
| **Piedāvātā līgumcena** (finanšu piedāvājuma 1.1.punktā norādītā cena) | **70** |
| **Cena par slidu nomu** (finanšu piedāvājuma 3.3.punktā norādītā maksas summa) | **30** |

 4.4. Komisija konstatē, ka pretendenta EXTRAICE SL finanšu piedāvājuma 1.1.punktā norādītā cena (līgumcena) ir EUR 41 989,10 bez PVN, bet finanšu piedāvājuma 3.3.punkta kopsumma (cena par slidu nomu) ir EUR 3,00, tajā skaitā EUR 2,00 pieaugušajiem un EUR 1,00 bērniem.

 4.5. Komisijas locekļi veic kritērija „**Piedāvātā līgumcena**” skaitlisko novērtēšanu. Ņemot vērā, ka EXTRAICE SL ir vienīgais pretendents, tas saņem maksimālo **70 punktu** novērtējumu.

 4.6. Komisijas locekļi veic kritērija „**Cena par slidu nomu**” skaitlisko novērtēšanu. Ņemot vērā, ka EXTRAICE SL ir vienīgais pretendents, tas saņem maksimālo **30 punktu** novērtējumu.

 4.7. Komisijas locekļi summē pretendenta skaitlisko novērtējumu kritērijam „Piedāvātā līgumcena” un kritērijam „Cena par slidu nomu” un iegūst **100 punktu** kopējo skaitlisko novērtējumu. Līdz ar minēto, **pretendenta EXTRAICE SL piedāvājums, kā vienīgais konkursā vienlaicīgi atzīstams arī par saimnieciski izdevīgāko**.

 4.8. Pirms lēmuma par uzvarētāju pieņemšanas, pasūtītājam atbilstoši Publisko iepirkumu likuma 8.2 panta piektajai un sestajai daļai ir pienākums pārbaudīt šajā pantā norādīto izslēdzošo apstākļu esamību, taču Latvijas Republikas Ministru kabineta noteiktajā informācijas sistēmā nav ziņu par ārvalstīs reģistrētiem uzņēmumiem. Minēto apstākļu neesību attiecībā uz pretendentu, pierāda ārvalstu kompetento institūciju izziņu kopijas, kuras iesniegtas kopā ar piedāvājumu.

 4.9. Komisijas locekļi konstatē, ka iepirkuma nolikuma prasības bija samērīgas un nevarēja būt par pamatu tam, ka piedāvājumu iesniedza tikai viens pretendents. Piemēram, tehniskajā specifikācijā, prasībās sintētiskajam ledus laukumam bija noteikts tikai tas, ka laukuma platība nevar būt mazāka par 290 m2 un bortu augstums nevar būt mazāks par 90 cm. Šādām prasībām var atbilst ikviens uzņēmums, kurš tirgū piedāvā sintētisko ledus laukumu nomu. Komisija secina, ka tirgū ir ļoti maz komersantu, kuru darba specifika ir sintētisko ledus laukumu noma vai darbības nodrošināšana, līdz ar to piedāvājumu iesniedza tikai viens pretendents. Pastāvot šādiem apstākļiem, komisija uzskata, ka pārtraukt iepirkumu nav pamata un jāpieņem lēmums par uzvarētāju.

 4.10. Ņemot vērā minēto un pamatojoties uz Publisko iepirkumu likuma 8.2 panta devīto daļu iepirkumu **komisija nolemj:**

4.10.1. atzīt ārvalstīs reģistrēto komersantu **EXTRAICE SL**, ārvalsts reģ.Nr. ES B91295212, juridiskā adrese: CALLE EXTREMADURA PQ EMPRESARIAL LOS LLANOS, NUM.2 BUZON 30041909 SALTERAS – (SEVILLA), par uzvarētāju iepirkumā „Sintētiskā ledus publiskās slidotavas darbības nodrošināšana Daugavpils pilsētā”, identifikācijas numurs DPD 2014/56 un piešķirt līguma slēgšanas tiesības;

4.10.2. uzdot komisijas loceklim J.Bārtulim normatīvajos aktos noteiktajā kārtībā sagatavot pretendentam informatīvu vēstuli par iepirkuma rezultātiem;

4.10.3. pēc iepirkuma līguma noslēgšanas normatīvajos aktos noteiktajā kartībā publicēt informatīvu paziņojumu par noslēgto līgumu Iepirkumu uzraudzības biroja mājas lapā www.iub.gov.lv un Daugavpils pilsētas domes mājas lapā www.daugavpils.lv.

*Balsojums: 5 balsis "par", "pret" - nav, "atturas" - nav.*

SĒDE BEIDZAS plkst. 11.45.

Komisijas priekšsēdētāja I.Goldberga

Komisijas priekšsēdētājas vietniece E.Ugarinko

Komisijas locekļi M.Jenbajevs

 S.Pankeviča

Protokolē komisijas loceklis: J.Bārtuls